Axa Saulo xin,
tol chi texacꞌal aj can xibten eb chi yaoc cꞌul yin Cham Jajawil.
Chi yalaꞌ tol ok makꞌ camok.
Max jayoc bay cham sat sacerdote,
yuj ul kꞌanon juntzan carta bay chi akꞌlay yikbej yoc yulak nail culto eb israel bay conob Damasco,
cax chi mitxꞌontek masanil eb chi yaoc cꞌul yin Jesús,
caxcꞌal winak ma ix,
tojolcꞌal yilaytek eb preso yuj bay Jerusalén.
Lajwi tuꞌ max toji,
palta lanan wal yapni oc cawilal conob Damasco tuꞌ,
ay jun sakkꞌinal max tit jopnaj satcan,
max low yin.
Cax max aycꞌay telnaj sat txꞌotxꞌ,
axa yaben yoc jay belan kꞌanej,
max yal bay axca tiꞌ:
Saulo,
¿tzet xan chin oktej ecꞌok?
ẍi bay.
Mamin,
¿mac ach txel?
ẍi aj bay.
Ayin ton Jesús in.
Ayin lanan in okten ecꞌok.
Ajan wan,
cax chach toj yul conob.
A tuꞌ ok al-lay ayach,
tzet yowalil ok onej,
ẍi Jesús bay.
A pax eb ajun yetok Saulo tu xin,
caw wal max cꞌaycan el cꞌul eb.
Max yab eb yoc jun nukꞌej tuꞌ,
palta cꞌam mac max yil eb yin.
Lajwi tu xin,
max aj wan Saulo tuꞌ sat txꞌotxꞌ.
Axa max yun ajok,
tol a wal jakon sat yaloni,
cꞌamxa chi jeꞌ yilwi.
Axa eb ajun yetok tuꞌ,
max oc quetzan yin kꞌab,
max quetzontok eb yul conob Damasco tuꞌ.
A yet max apni oc yul conob tu xin,
oxeb cꞌu maj ilwok jabok,
cax maj lowok,
tamwal yuqꞌuen aꞌ.
Axa bay Damasco tu xin,
ay jun creyente chi yik Ananías.
Max yalon cham Jajawil yin axca wayichejal bay:
¡Ananías!
ẍi bay.
Tix in tiꞌ Mamin,
ẍi.
Ajan wanok,
cax chach tojcꞌal yul jun calle chi yik Jichan.
A yet ok ach apnok bay yatut Judas,
cax cha kꞌanlen bay ayicꞌ Saulo aj Tarso,
yujtol lanan txajli.
Ay jun tzet max in txꞌox bay.
Max wakꞌ yilaꞌ tol ach ok ach apnok oc bay,
cax ok aon ajtok a kꞌab yiban jolom,
axa jakchajcan sat tuꞌ,
ẍi Cham Jajawil bay Ananías tuꞌ.
Palta max yal Ananías bay axca tiꞌ:
Mamin,
xiwil mac chi alon ayin yuj Saulo tuꞌ.
A ab bay Jerusalén,
caw wal ab xiwil yobcꞌulalil chi yakꞌ yin eb chi yaoc cꞌul en.
A tinani xin,
mayal jay caytiꞌ.
Max akꞌlay yikbej yuj eb yajawil eb sacerdote yet chi mitxꞌon masanil eb chi yal ba ayach,
ẍi.
Axa yalon Cham Jajawil tuꞌ bay axca tiꞌ:
Asiꞌ,
yujtol a Saulo tuꞌ,
sicꞌbilxa el wuj.
Aꞌ ok alon el wabixal nan xol eb man israelok,
cꞌal bay eb rey,
yetok nan xol eb et israelal.
Ok wakꞌ yojtaknej elok tol wujcꞌal,
xan yowalil ok yil xiwil yailal,
ẍi Cham Jajawil tuꞌ.
Catatuꞌ bian max toj Ananías bay na tuꞌ.
A yet max apni oc xin,
cax max oc yul na.
Axa batxban ajtok kꞌab yiban jolom Saulo tuꞌ,
cax max yalon axca tiꞌ:
—Wuẍtak Saulo,
a Cham Jajawil Jesús,
Cham max txꞌoxaj ba ayach yul be bay max ca a jayi,
aꞌ max in chekontek ayach tiꞌ,
yet watxꞌ chach ilwican ajok,
cax chach can yalan yikbej Cham Espíritu Santo,
ẍi bay.
Yet wal jun bek tuꞌ,
max el tiẍnaj juntzan axca sol txay yin sat,
axa yilwi pax aj tuꞌ.
Max aj wan,
axa yakꞌlaycan bautizar tuꞌ.
Lajwi tu xin,
axa low tuꞌ,
cax max oc yip.
Txꞌialtocꞌal cꞌual max ayji ecꞌ yetok eb creyente bay Damasco tuꞌ.